Avainsanat

Tiivistelmä



Avainsanat

1 Kumoamiskanne - Riidanalainen säädös - Laillisuuden arviointi - Arviointiperusteet

(EY:n perustamissopimuksen 173 artikla)

2 Kansainvälinen oikeus - Kansainvälisen oikeuden periaatteet - Vilpitön mieli - Yhteisön oikeus - Luottamuksensuoja - Kansainvälisen sopimuksen vastaisen yhteisön säädöksen antaminen ennen sopimuksen voimaantuloa, mutta yhteisöjen jo talletettua hyväksymisasiakirjansa

3 Kansainväliset sopimukset - Yhteisön tekemät sopimukset - Välitön oikeusvaikutus - Edellytykset - Euroopan talousalueesta tehdyn sopimuksen 10 artikla

(EY:n perustamissopimuksen 228 artikla; ETA-sopimuksen 10 artikla)

4 Kansainväliset sopimukset - Euroopan talousalueesta tehty sopimus - Yhteisöjen tuomioistuimen ja yhteisöjen ensimmäisen oikeusasteen tuomioistuimen aikaisemman oikeuskäytännön mukainen tulkinta - Edellytykset - 10 artiklan tulkinta

(EY:n perustamissopimuksen 12, 13, 16 ja 17 artikla; ETA-sopimuksen 6 ja 10 artikla)

5 Tavaroiden vapaa liikkuvuus - Tullit - Vaikutukseltaan vastaavien maksujen käsite

(EY:n perustamissopimuksen 9 ja 12 artikla; ETA-sopimuksen 10 artikla)

6 Yhteisön oikeus - Yhteisön oikeuden periaatteet - Oikeusvarmuus - Yhteisön lainsäädäntö - Selkeyden ja ennakoitavuuden vaatimus

7 Yhteisön oikeus - Yhteisön oikeuden periaatteet - Oikeusvarmuus - Yhteisön lainsäädäntö - Selkeyden ja ennakoitavuuden vaatimus - Samaan aikaan voimassa olevat kaksi ristiriitaista oikeussääntöä

8 Yhteisön oikeus - Yhteisön oikeuden periaatteet - Oikeusvarmuus - Yhteisön lainsäädäntö - Selkeyden ja ennakoitavuuden vaatimus - Toimielinten säädökset, päätökset ja muut toimet - Julkaiseminen - Päiväys

Tiivistelmä

9 Kun käsitellään perustamissopimuksen 173 artiklan nojalla nostettua kumoamiskannetta, riidanalaisen säädöksen lainmukaisuutta on arvioitava säädöksen antamisajankohtana olemassa olleiden tosiseikkojen ja oikeudellisten seikkojen perusteella eikä sen voimaantuloajankohtana.

10 Wienin yleissopimuksen I 18 artiklassa kodifioitu vilpittömän mielen periaate on kansainvälisen tapaoikeuden periaate, jonka olemassaolon kansainvälinen tuomioistuin on tunnustanut ja joka näin ollen sitoo Euroopan yhteisöä. Tämä periaate on kansainvälisessä julkisoikeudessa seurausta luottamuksensuojan periaatteesta, joka kuuluu yhteisön oikeusjärjestykseen ja johon kaikilla taloudellisilla toimijoilla, joille toimielin on antanut perusteltuja odotuksia, on oikeus vedota.

Sellaisessa tilanteessa, jossa Euroopan yhteisö on tallettanut kansainvälistä sopimusta koskevat hyväksymisasiakirjansa ja jossa kyseisen sopimuksen voimaantulopäivä tiedetään, taloudelliset toimijat voivat vedota luottamuksensuojan periaatteeseen riitauttaakseen sen, että toimielimet antavat tämän kansainvälisen sopimuksen voimaantuloa edeltävänä aikana säädöksiä, jotka ovat sopimuksen määräysten vastaisia, sillä voimaantulonsa jälkeen näillä määräyksillä on niiden osalta välitön oikeusvaikutus.

11 EY:n perustamissopimuksen 228 artiklan mukaisesti tehdyt sopimukset, jotka sitovat yhteisön toimielimiä ja jäsenvaltioita, ovat voimaantulostaan lähtien erottamaton osa yhteisön oikeusjärjestystä, ja niillä voi olla välitön oikeusvaikutus, jos niiden määräykset ovat ehdottomia ja riittävän täsmällisiä.

Euroopan talousalueesta tehdyn sopimuksen 10 artiklassa, jossa kielletään tuonti- ja vientitullit sekä vaikutukseltaan vastaavat maksut sopimuspuolten välillä ja jossa täsmennetään, että tämä kielto koskee fiskaalisia tulleja, sanotun kuitenkaan rajoittamatta pöytäkirjassa 5 määrättyjen järjestelyjen soveltamista, määrätään ehdoton ja täsmällinen sääntö, johon liittyy vain yksi poikkeus, joka sekin on ehdoton ja täsmällinen, ja sillä on siten välitön oikeusvaikutus.

12 Euroopan talousalueesta tehdyn sopimuksen 6 artiklaa on tulkittava siten, että kun sopimuksen määräys on sisällöltään sama kuin vastaavat EY:n ja EHTY:n perustamissopimusten määräykset taikka näiden kahden perustamissopimuksen sovelletamiseksi annettujen säädösten säännökset, sitä on tulkittava yhteisöjen tuomioistuimen ja yhteisöjen ensimmäisen oikeusasteen tuomioistuimen ennen sopimuksen allekirjoittamista antamien merkityksellisten ratkaisujen mukaisesti.

Näin on Euroopan talousalueesta tehdyn sopimuksen 10 artiklan osalta, joka on sisällöltään sama kuin EY:n perustamissopimuksen 12, 13, 16 ja 17 artikla.

13 Kotimaisille tai ulkomaisille tavaroille yksipuolisesti asetettu vero tai maksu, jonka perusteena on valtion rajan ylittäminen, on perustamissopimuksen 9 ja 12 artiklassa ja Euroopan talousalueesta tehdyn sopimuksen 10 artiklassa tarkoitettu vaikutukseltaan vastaava maksu, jos se ei ole varsinainen tulli; asia on näin riippumatta veron tai maksun määrän vähäisyydestä, nimikkeestä ja kantamis- tai perimistavasta, vaikka sitä ei kannettaisi valtion hyväksi eikä se vaikuttaisi syrjivästi tai suojaavasti ja vaikka tuote, jota vero tai maksu koskee, ei kilpailisi kansallisen tuotannon kanssa.

14 Oikeusvarmuuden periaate edellyttää, että yhteisön lainsäädännön on oltava täsmällistä ja sen soveltamisen oikeussubjektien ennakoitavissa ja että kaikki toimielinten säädökset ja toimenpiteet, joilla on oikeudellisia vaikutuksia, ovat selkeitä ja täsmällisiä ja että ne annetaan henkilölle, jota asia koskee, tiedoksi sillä tavoin, että tämä tietää varmuudella, mistä hetkestä lähtien kyseinen säädös tai muu toimenpide on olemassa ja alkaa tuottaa oikeusvaikutuksia. Tämä pakottava vaatimus on aivan erityisen tärkeää täyttää silloin, kun on kyse säädöksestä tai muusta toimenpiteestä, johon saattaa liittyä taloudellisia seurauksia, jotta henkilöt, joita asia koskee, voivat saada tarkasti selville heille asetettujen velvoitteiden ulottuvuuden.

15 Asetusta, jolla luodaan tilanne, jossa on samaan aikaan voimassa kaksi ristiriitaista oikeussääntöä tiettyjen yhteisöön tuotavien tuotteiden tullien osalta, ei voida pitää täsmällisenä yhteisön lainsäädäntönä eikä sen soveltamista voida pitää oikeussubjektien ennakoitavissa olevana, ja tämän vuoksi sillä loukataan oikeusvarmuuden periaatetta.

16 Vaikka on olemassa ennakko-olettama, jonka mukaan julkaisupäivä on todellisuudessa se päivä, jonka mukaan Euroopan yhteisöjen virallisen lehden kukin numero on päivätty, silloin kun on esitetty vastakkaista näyttöä, on otettava huomioon todellinen julkaisupäivä.

Päiväämällä todellista aikaisemmaksi sen virallisen lehden numeron, jossa yhteisön säädös julkaistaan, neuvosto loukkaa oikeusvarmuuden periaatetta, koska sen toimiessa näin henkilö, jota asia koskee, ei voi varmuudella tietää, mistä hetkestä lähtien kyseinen säädös on olemassa ja alkaa tuottaa oikeusvaikutuksia.